Minister klink glo glasie by Russe toe inval beginThandi Modise, minister van verdediging. (Argieffoto: Phando Jikelo/ANA) Die DA het uitgevaar nadat die minister van verdediging, Thandi Modise, ŉ geselligheid van die Russiese ambassadeur in Suid-Afrika bygewoon het, skaars 13 uur nadat die Russiese weermag Oekraïne binnegeval het. Modise, haar departement se spesiale raadgewer en die hoof van die weermag was glo onder diegene wat die skemerkelkfunksie van die Russiese ambassadeur, Ilya Rogachev, in Pretoria bygewoon het. Die funksie is gehou ter viering van die Russiese weermag. John Steenhuisen, leier van die DA, sê alle lande wat lid is van die Noord-Atlantiese Verdragsorganisasie (Navo) het die geselligheid geboikot – maar dit het Modise klaarblyklik nie gekeer om te midde van die konflik “glasies te klink en sjampanje te drink terwyl hulle die mag van ŉ weermag wat daardie selfde oggend sy buurland binnegeval het” te vier nie. Steenhuisen sê op ŉ tydstip wat die wêreld kies om te verenig in sy veroordeling van Rusland se oorlogverklaring op ŉ soewereine land en selfs stoere bondgenote van pres. Wladimir Poetin – soos die Hongaarse eerste minister en die Tsjeggiese president – hom die rug toekeer, kon Suid-Afrika se eie ANC-regering nie vinnig genoeg skarrel om “aan die verkeerde kant van die geskiedenis” te kom nie. Selfs China het by die VN se Veiligheidsraad buite stemming gebly, eerder as om Rusland te ondersteun. “Die groteskheid hiervan kan nie oorbeklemtoon word nie,” sê Steenhuisen. Die geselligheid was boonop net enkele ure nadat die departement van internasionale betrekkinge en samewerkende regering (Dirco) ŉ verklaring uitgereik het waarin hy vra dat Rusland hom aan Oekraïne onttrek. Dié departement – onder leiding van min. Naledi Pandor – se verklaring het pres. Cyril Ramaphosa en die ANC glo briesend gehad en daar word sedertdien oënskynlik geskarrel om Suid-Afrika se verhouding met Rusland weer te herstel. Steenhuisen sê die minister en haar departement is klaarblyklik nie eens op dieselfde bladsy nie, terwyl Pandor se eie ANC-kollegas ŉ funksie bywoon waar die Russiese inval verheerlik is. “Waar staan die ANC-regering en pres. Ramaphosa oor Rusland se beleg van Oekraïne? Hoe kan die een hand nie weet wat doen die ander hand tydens ŉ groot internasionale krisis nie? “Elke wêreldleier kon dit moontlik vind om ŉ duidelike posisie uit te stippel. Hoekom het ons nog nie van pres. Ramaphosa in absolute en onomwonde terme gehoor waar hy staan nie?” Steenhuisen sê Rusland is nou wêreldwyd ŉ uitgeworpene weens die genadelose oorlogstokery van sy despotiese leier. “Sy vriende en bondgenote het opgeraak – en regtens so – behalwe in Suid-Afrika waar jy die laaste buitepos van steun sal vind vir ŉ brutale regime wat geen ontsag vir internasionale reg of die heiligheid van lewe het nie. “Die ANC kan ons nie in ŉ groter verleentheid op die wêreldverhoog stel selfs al sou hy probeer nie.” Steenhuisen sê dit is onaanvaarbaar dat Ramaphosa toelaat dat die verwarring voortduur en die land se goeie naam deur die modder gesleep word en dat die president die land – en die wêreld – dadelik moet inlig oor sy eie en die regering se posisie oor die konflik. Die departement van verdediging het nog nie op ŉ versoek om kommentaar oor die minister se bywoning van die geselligheid, gereageer nie.